德裕久不見過賦此詩邀之
作者：周孚
朝代：宋

paragraphs: 頃年來卜西里居，知與吾子同枌榆。
趙郎過我問信初，袖中售子所著書。
短牋小字紛蚍蜉，我初讀之意魁梧。
聞若不識深愧渠，驚風翩翩下履鳬。
握手正自山澤癯，短人雖短才則殊。
囊中錐見難須臾，如君精悍誰能如。
反以一飯先老夫，窮年翰墨同染濡。
當時此約何可渝，歲月忽忽霜生鬚。
空房肺疾愁相如，跫然叩戶今則疎。
斯文綴緝誰助余，顛沛望子一臂扶。
前村雨足瓜芋區，向日敝廬新糞除。
祝子來過勿躊躇，堆床敗簡翻蠹魚，共倒濁酒羹瓠壺。